ภาษีรถแวตทรุดหนักตามน้ำ
น้ำท่วมพ่นพิษ รายได้รัฐทรุดต่ำเป้าเฉียดพันล้าน ภาษีมูลค่าเพิ่ม ภาษีรถ กระเทือนหนัก
21 ธ.ค. 2554

น้ำท่วมพ่นพิษ รายได้รัฐทรุดต่ำเป้าเฉียดพันล้าน ภาษีมูลค่าเพิ่ม ภาษีรถ กระเทือนหนัก
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) โฆษกกระทรวงการคลัง เปิดเผยว่า การจัดเก็บรายได้รัฐบาลในเดือน พ.ย. 2554 ต่ำกว่าเป้าหมาย 923 ล้านบาท แต่การเก็บรายได้รัฐบาลสุทธิช่วง 2 เดือนแรกของปีงบประมาณ 2555 ยังสูงกว่าเป้าอยู่ 2,800 ล้านบาท
ทั้งนี้ ยอดการเก็บรายได้ในเดือน พ.ย. 2554 รัฐบาลจัดเก็บรายได้สุทธิ 1.37 แสนล้านบาท ต่ำกว่าประมาณการ 923 ล้านบาท เนื่องจากเหตุอุทกภัยในหลายพื้นที่ทำให้การจัดเก็บรายได้ต่ำกว่าเป้า
ภาษีที่ได้รับผลกระทบมากที่สุด คือ ภาษีมูลค่าเพิ่มจัดเก็บได้ต่ำกว่าประมาณการ 2,913 ล้านบาท หรือ 6% ภาษีสรรพสามิตรถยนต์จัดเก็บได้ต่ำกว่าเป้า 4,262 ล้านบาท หรือ 54.6% เนื่องจากบริษัท ฮอนด้า ออโตโมบิล (ประเทศไทย) ได้ชำระภาษีล่วงหน้าในเดือนที่แล้ว ประกอบกับโรงงานผลิตรถยนต์ค่ายต่างๆ หยุดการผลิต เพราะขาดชิ้นส่วนการผลิต
อย่างไรก็ดี ภาษียาสูบจัดเก็บได้สูงกว่าเป้า 3,070 ล้านบาท หรือ 75.3% สาเหตุมาจากผู้จำหน่ายได้เร่งการสั่งซื้อเพื่อนำไปทดแทนสต๊อกเก่าที่ไม่สามารถสั่งซื้อสินค้าได้ เนื่องจากปัญหาด้านการขนส่ง
ขณะที่รัฐวิสาหกิจนำส่งรายได้สูงกว่าเป้า 4,188 ล้านบาท หรือ 55.3% เนื่องจาก บริษัท ทีโอที นำส่งเงินปันผลจากกำไรสุทธิประจำปี 2553 ที่เลื่อนมาจากปีที่แล้ว 3,984 ล้านบาท
สำหรับการเก็บรายได้ 2 เดือนแรกของปีงบประมาณ 2555 ตั้งแต่ ต.ค.พ.ย. 2554 รัฐบาลจัดเก็บรายได้สุทธิ 2.66 แสนล้านบาท สูงกว่าประมาณการ 2,837 ล้านบาท แต่ต่ำกว่าช่วงเดียวกันปีที่แล้ว 1.7% 
นายสมชัย กล่าวว่า มาตรการเพื่อฟื้นฟูและกระตุ้นเศรษฐกิจที่มีการอัดฉีดเม็ดเงินเข้าสู่ระบบเศรษฐกิจของรัฐบาล จะส่งผลต่อการขยายตัวทางเศรษฐกิจและการจัดเก็บรายได้ จึงมีความมั่นใจว่าในปีงบประมาณ 2555 นี้ การจัดเก็บรายได้รัฐบาลจะเป็นไปตามเป้าหมายที่ตั้งไว้ เพราะจะทำให้เศรษฐกิจกลับมาขยายตัวและส่งผลดีต่อการจัดเก็บรายได้และฐานะการคลังของประเทศ
นายบุญทรง เตริยาภิรมย์ รมช.คลัง ที่กำกับกรมเก็บภาษีทั้ง 3 กรม กล่าวว่าการเก็บรายได้ของรัฐบาลในช่วง 2 เดือนที่ผ่านมายังถือว่าไม่มีอะไรผิดปกติ ใกล้เคียงกับประมาณการที่ตั้งไว้ เชื่อว่าหลังจากที่มีงบฟื้นฟูน้ำท่วม 1.2 แสนล้านบาทลงสู่ระบบเศรษฐกิจ จะทำให้การเก็บภาษีขยายตัวขึ้น ทำให้การเก็บรายได้ใน 36 เดือนข้างหน้าเป็นไปตามเป้าที่ตั้งไว้